open-index/open-wikipedia-markdown huggingface dataset:
Kauno vaikų ir moksleivių laisvalaikio rūmai

**Kauno vaikų ir moksleivių laisvalaikio rūmai** (**KVMLR**) – meninio  neformalaus ugdymo įstaiga, plėtojanti meninio profilio kolektyvų ir studijų veiklą, organizuojanti laisvalaikio užimtumą renginių miesto vaikams ir moksleiviams, vykdanti koncertines–kultūrines programas miesto visuomenei. Rūmuose sudaromos sąlygos ir galimybės 4–18 metų vaikų ir moksleivių laisvalaikio užimtumui. 

Rūmai yra Kauno miesto savivaldybės biudžetinė įstaiga. Rūmai yra miesto centre, ant Parodos kalno, šalia Vytauto parko, S. Dariaus ir S. Girėno sporto komplekso.

## Kolektyvai ir studijos
* Estrados studija „M.E.S.“
* Jaunučių choras „Dominantė“   (4-10 metų vaikai, vadovė AUDRONĖ ADAMKEVIČIENĖ)
* Merginų choras „Lyra“  (11-18 metų mergaitės)
* Vaikinų dainavimo studija  (Nuo 14 metų berniukai po balso mutacijos)
* Tautinių šokių ansamblis „Malūnėlis“  (5-18 metų mergaitės ir berniukai)
* Šiuolaikinių šokių studija „Vėtra“
* Sportinių šokių studija „Mida“  (6-8 metų vaikai)
* Breiko studija „B-style“  
* Šokių studija „F.U.“
* Liaudies instrumentų orkestras  (7-19 metų mokiniai)
* Kanklių studija, Smuikininkų studija
* Gitaros studija  (7-17 metų mokiniai)
* Klasikinės gitaros studija
* Mušamųjų instrumentų studija  (7-18 metų mokiniai)  
* Diskžokėjų studija  (10-18 metų mokiniai), Studijos vadovas ARNOLDAS DAMBRAUSKAS 
* Folkloro studija „Mėtauja“  (4-16 metų vaikai)
* Teatro studija „Teatrapilis“  
* Cirko akademija  (Vaikai ir jaunimas nuo 6 iki 18 metų)  
* Dailės studija  (4-18 metų vaikai ir mokiniai)  
* Dizaino studija  (10-18 metų mokiniai)  
* Keramikos studija  (6-17 metų vaikai ir mokiniai),  Studijos vadovas HERBERTAS MANOMAITIS 
* Renginių organizatorių studija  (5-12 klasių mokiniai)  
* Jaunųjų žurnalistų studija 

## Istorija
Rūmai pastatyti 1923 – 1928 m. pagal architekto Edmundo Fryko projektą Tautinės Lietuvos studentų korporacijos „Neo-Lithuania“ lėšomis ir pastangomis. 

1940 m.  buvo okupacinės sovietų valdžios nacionalizuoti ir paversti kareivinėmis. 

1944 m. gruodžio mėnesį juose įkurti Kauno miesto pionierių ir moksleivių rūmai. 

1961 m. rūmams suteiktas sovietų kosmonauto Jurijaus Gagarino vardas. 

1995 m. rūmai reorganizuoti į Moksleivių kūrybos namus, 

1998 m. – į Vaikų ir moksleivių laisvalaikio rūmus. 

2021 m. – į Kauno Miko Petrausko scenos menų mokykla.

## Nuorodos
*Kauno Miko Petrausko scenos menų mokykla.
Samoros provincija

**Samoros provincija** () – Ispanijos provincija, esanti šalies vakaruose, vakarinėje autonominės Kastilijos ir Leono srities dalyje. Ribojasi su Orensės, Leono, Valjadolido ir Salamankos provincijomis. Vakaruose turi pasienio ruožą su Portugalija. Provincija yra padalinta į 250 savivaldybių. Administracinis centras – Samora.

Aukščiausias taškas, iškilęs 2127 m, yra Trevinkos kalnas.

## Komarkos
Samoros provincija padalinta į 12 komarkų. Žemiau yra pateiktas jų sąrašas:
* Alfos de Toras
* Alistė
* Benaventė i Los Valjesas
* La Karbaljeda
* La Gvarenja
* Sanabrija
* Sajagas
* Tiera de Alba
* Tiera de Kamposas
* Tiera de Tabara
* Tiera del Panas
* Tiera del Vinas

## Miestai
Didžiausi provincijos miestai (2023 m.):
* Samora – 58,8 tūkst. gyv.
* Benaventė – 17,2
* Toras – 7,9
* Morales del Vinas – 2,7

## Šaltiniai
Bisau Gvinėjos transportas

**Bisau Gvinėjos transportas** – transporto infrastruktūra ir priemonės Afrikos valstybėje Bisau Gvinėjoje.

## Geležinkeliai

Geležinkelių šalyje nėra. 1998 m. buvo nutarta tiesti liniją į Gvinėją, bet darbai nevyksta.

## Keliai

1996 m. Bisau Gvinėjos kelių tinklą sudarė 4400 km kelių, iš kurių 453 km buvo grįsti. Per šalį praeina Vakarų Afrikos pakrantės kelio ruožas tarp Bandžulio ir Konakrio. Taip pat keliai veda į Labę (Gvinėjoje), Koldą (Senegale).

Šalies automobilių parkas senas, techniškai netvarkingas. Dėl to ir dėl blogos kelių būklės dažni autoįvykiai.

## Vandens transportas

Svarbiausias šalies uostamiestis – Bisau. Jam tenka 90 % šalies prekių pergabenimo apyvartos. Statomas giliavandenis uostas Buboje. Laivuojama Kašeu upė (Kašeu, Farimo uostai), Žeba (iki Bafatos).

1998 m. buvo įregistruoti 23 jūrų laivai; prekybinio laivyno tonažas 6079 bruto tonos.

## Oro transportas
 
1999 m. Bisau Gvinėjoje buvo 30 lėktuvų pakilimo takų, iš kurių 3 buvo grįsti. Šalia Bisau yra vienintelis šalyje Osvaldo Vieira tarptautinis oro uostas (skrydžiai į Lisaboną, Dakarą, Konakrį ir kt.).
Girstutis

**Girstùtis** – asmenvardis.

K. Kuzavinio ir B. Savukyno „Lietuvių vardų kilmės žodyne“ teigiama, kad istoriniuose aktuose šiuo vardu fiksuotas Mindaugo sūnus.

Girstučio vardu pavadinti šie pastatai, esantys Kaune:

* Girstučio kultūros ir sporto centras;
* Girstučio baseinas;
* lopšelis-darželis „Girstutis“ (Kauno miesto savivaldybės biudžetinė įstaiga).

## Šaltiniai
Elīna Garanča

**Elina Garanča** (; g. 1976 m. rugsėjo 16 d.) – Latvijos operos lyrinis mecosopranas.

## Šeima ir išsilavinimas
E. Garanča gimė Rygoje, latvių muzikų šeimoje. Jos tėvas – choro vadovas. Motina Anita – vokiškų dainų „Lieder“ dainininkė, muzikologė Latvijos muzikos akademijoje, docentė Latvijos kultūros akademijoje, Latvijos nacionalinės operos vokalinės muzikos mokytoja ir taip pat privati balso mokytoja. Jos brolis Jānis (taip pat žinomas kaip Jaanis) Garanča, trejais metais vyresnis už Elīną, pradėjo muzikos studijas bet dabar dirba interaktyvinės kompiuterizuotos vizualinės medijos menininku ir konsultantu.

Augusi muzikos aplinkoje, Elina Garanča pradėjo studijuoti gimtajame mieste Rygoje. Tęsė studijas Vienoje (Austrija) ir Jungtinėse Amerikos Valstijose. 1999 m. laimėjo pirmą vietą muzikos konkurse Suomijoje ir pradėjo karjerą Europoje. Po pasirodymo Zalcburgo festivalyje 2003 m., E. Garančą pradėjo kviesti dainuoti po visą pasaulį.

E. Garanča ištekėjusi už dirigento Karel Mark Chichon. Jų pirmas vaikas, Catherine Louise, gimė 2011 m. rugsėjo 22 d., o antras vaikas, Cristina Sophie, gimė 2014 m. sausio 10 d.

## Apdovanojimai
* Pirmoji vieta Mirjam Helin Tarptautinio dainavimo konkurse, Suomijoje, 1999 m.
* Latvių puikiausios muzikos apdovanojimas, 2000 m.
* BBC konkurso „Singer of the World“ finalistė, Kardife, 2001 m.
* Grammy apdovanojimo nominacija, 2005 m.
* MIDEM klasikinis apdovanojimas „Best Opera“, 2006 m.
* „Pro Europa“ / Europos Kultūros Fondo Europos Kultūros apdovanojimas muzikoje (solistė), 2006 m.
* Apdovanojimas „Echo Klassik“ metų solistė, 2009 m.
* Apdovanojimas „Musical America“ metų vokalistė, 2010 m.
* MIDEM klasikinis apdovanojimas metų solistė, 2010 m.
* Austrų apdovanojimas metų solistė „Kammersängerin“, 2013 m.
* Apdovanojimas „Echo Klassik“ metų geriausias solisto įrašas, 2013 m.
Bisau Gvinėjos demografija

**Bisau Gvinėjos gyventojų** 2014 m. yra 1 693 398 (apskaičiuota).

Juodieji gyventojai sudaro daugiau nei 99 proc., yra portugalų kolonizatorių palikuonių. Pagrindinės tautybės: fulbiai, mandingai, mandžakai, pepeliai, balantai, biafadai.

45 proc. gyventojų išpažįsta islamą, 8 proc. - katalikybę, likusieji laikosi tradicinių tikėjimų.

**Struktūra pagal amžių:**
* *0-14 m.:* 39,8 %
* *15-64 m.:* 55,6 %
* *65 m. ir vyresni:* 3,2 % (2014 m. apsk.)
 
**Gyventojų amžiaus [[mediana]]:**
* *bendras:* 19,8 m.
* *vyrų:* 19,3 m.
* *moterų:* 20,3 m. (2014 m. apsk.)

**Metinis populiacijos prieaugis:** 1,93 % (2014 m. apsk.)

**Gimstamumas:** 33,83 gimimų/1000 gyv. per metus (2014 m. apsk.)

**Mirtingumas:** 14,54 mirčių/1000 gyv. per metus (2014 m. apsk.)

**Migracijos indeksas** (per metus imigravusių į šalį ir emigravusių iš šalies žmonių skirtumas): 0 migrantų/1000 gyv. (2014 m. apsk.)

**Miestuose gyvenančių žmonių procentas:** 43,9 % (2011 m. apsk.)

**Miestuose gyvenančių žmonių procento metinis kitimas:** 3,59 % (2010–2015 m. apsk.)

**Lyčių pasiskirstymas**:
* *Gimimo metu:* 1,03 vyro vienai moteriai
* *Jaunesniems nei 15 metų:* 1 vyras vienai moteriai
* *15-64 metų:* 0,99 vyro vienai moteriai
* *65 metų ir vyresniems:* 0,64 vyro vienai moteriai
* *Visai populiacijai:* 0,95 vyro vienai moteriai (2014 m. apsk.)

**Kūdikių mirtingumas per pirmuosius gyvenimo metus:** 90,92 mirusiųjų/1000 gimimų (2014 m. apsk.)

**[[Vidutinė gyvenimo trukmė]]:**
* *bendra:* 49,87 m.
* *vyrų:* 47,87 m.
* *moterų:* 51,93 m. (2014 m. apsk.)

**15 m. ir vyresnių gyventojų [[raštingumas]]:**
* *bendras:* 55,3 % (2011 m.)
* *vyrų:* 68,9 %
* *moterų:* 42,1 %

## Šaltiniai

* CŽV pasaulio faktų knyga: Bisau Gvinėja (angliškai)
Rodų II dvaras

**Rodų II dvaro sodyba** išlikusi Rodų II kaime, Krekenavos sen., Panevėžio rajone, netoli kelio , pasukus iš jo Rodų tiltu per Upytės upelį.

Rodai – seniai apgyventa vietovė. Šiandien nedidelėje teritorijoje yra dvi – Rodų ir Naujarodžių buvusių dvarų sodybos. Rodų II dvaras taip pavadintas žemėtvarkos specialistų. Dar dvaras vadinamas Švoinickio Rodais. Išlikę dalis dvaro laikotarpio pastatų: kalvė, svirnas, kumetynas, tvartas, koplyčia, gyvenamasis namas.

## Istorija

Rodų dvaras minimas nuo XV a. pradžios, tik nėra aišku – Pirmųjų ar Antrųjų Rodų. 1416 m. Krekenavos vietovė priklausė Rodų dvaro savininkams Vizgirdoms. Stanislovas ir Aleksas Vizgirdos buvo pirmosios Krekenavos bažnyčios fundatoriai. Ne kartą Rodai minimi ir XVI šimtmečio dokumentuose. Nėra patikimų duomenų, kam priklausė Rodų dvaras iki XIX a. Iš 1673 m., 1698 m. ir 1787 m. inventorių matyti, jog lažas Rodų dvare nekito – nuo kiemo trys dienos per savaitę: vasarą po du žmones, žiemą – po vieną. Taip galėjo būti dėl to, jog dvaras galėjo priklausyti vienai giminei.

Kilminga Švoinickių giminė žinoma nuo XVI a., o nuo 1604 m. minima Upytės pavieto teismo aktuose. Abejonių nekyla, kad XIX šimtmečio pradžioje Rodai tikrai priklausė Švoinickiams. D. Afanasfevo 1861 m. sudarytame statistiniame leidinyje minimi du Rodų dvarai, pažymėta, kad vienas priklausė Kordzikovskiams, kitas – Švoinickiams. Ten minima, jog 1859 m. Švoinickio dvare veikė spirito varykla, gyveno 76 žmonės.

Rodų dvare gimė, gyveno su pertraukomis ir mirė 1863–1864 m. sukilimo dalyvis Romanas Alekna Švoinickis (1845–1915). Liudomirui Švoinickiui priklausė du Rodų dvarai – *Rody Gornyje* ir *Rody Dainyje*. L. Švoinickis dvarą paveldėjo iš tėvo Kazimiero, kuris buvo vedęs kaimyninio Levaniškio dvaro savininko dukterį.

## Nuorodos

* Sąrašas:Lietuvos dvarai
* Apie Rodų II dvarą Lietuvos dvarų duomenų bazėje 
* Rodų II dvaras (''miestai.net'')
Narendra Modi

**Narendra Damodardas Modi** (, ; g. 1950 m. rugsėjo 17 d.) – Indijos politikas, ministras pirmininkas (nuo 2014 m.), Indijos liaudies partijos (BJP) atstovas, Gudžarato vyriausiasis ministras (2001–2014 m.).

Gimė pardavėjų šeimoje Gudžarate. 13-os susižadėjo su Jashodaben Chimanlal, o 18 ją vedė, bet niekad su ja negyveno drauge. Gyveno Ramakrišnos misijos ašrame Radžkote, vėliau Vivekanandos ašrame Almoroje. Grįžęs į Gudžaratą tapo Tautinės patriotinės organizacijos (*Rāṣṭrīyā svayaṃsevak sangh*, RSS) savanoriu, dirbo arbatos pardavėju, aktyviai dalyvavo politinėje veikloje. 1978 m. neakivaizdiniu būdu baigė Delio universitetą (įgijo politikos mokslų specialybę), o 1983 m. Gudžarato universitete gavo magistro laipsnį.

1985 m. Narendra Modis tapo BJP nariu, 1988 m. tapo Gudžarato skyriaus vadovu. 1998 m. Modis išrinktas BJP generaliniu sekretoriumi, laimėjo vietos rinkimus Gudžarate. 2001 m. Modis išrinktas Gudžarato vyriausiuoju ministru. Jo kadencijos metu 2002 m. įvyko Gudžarato riaušės, kuomet netramdomai siautė smurtas tarp vietos musulmonų ir hinduistų. Nors po to Modis susilaukė daug kritikos, jis buvo perrinktas naujai kadencijai. Nors Modžio valdymo metais Gudžarate atlikta nemažai ekonominių invensticijų, kritikai pabrėžė prastą valstijos socialinę padėtį bei religinę nesantaiką.

2014 m. Narendra Modis kaip pagrindinis BJP kandidatas dalyvavo Indijos visuotiniuose parlamento rinkimuose. BJP triuškinančia persvara laimėjo rinkimus, o Modis tapo Indijos ministru pirmininku.

## Išnašos
Bernardo Atxaga

**Joseba Irazu Garmendia** (g. 1951 m. liepos 27 d.), labiau žinomas slapyvardžiu **Bernardo Ačaga** () – baskų rašytojas ir vertėjas.

Gimė Gipuskoa provincijoje, bet gyvena Alavos provincijoje. B. Atxaga studijavo ekonomiką Bilbao universitete ir filosofiją Barselonos universitete. Už savo kūrybą B. Atxaga sulaukė daugybės apdovanojimų, kaip antai Ispanijos premijos *Premio nacional de narrativa*.

Rašytojas daugiausia rašo poeziją, esė, pjeses ir romanus. Jo kūriniai daugiausia parašyti baskų kalba (bask. *Euskara*), bet jis pats juos išverčia į ispanų kalbą. Keletas jo knygų išleistos kitomis kalbomis, pavyzdžiui, knyga „Obabakoak“. Jo knygų vertimų lietuvių kalba nėra.

## Kūriniai
Keletas jo kūrinių:

* „Obabakoak“ (išleista spaudyklos „Erein“ 1988 m.)
* „Vienas vyras“ (bask. *Gizona bere bakardadean*), Erein 1993
* „Akordeonininko sūnus“ (bask. *Soinujolearen semea*), Pamiela 2003
Milicijos inspektorius (laipsnis)

**Milicijos inspektorius ** () – specialusis aukščiausiojo TSRS milicijos personalo laipsnis 1936-1943 m. 
Atitiko trečio rango valstybės saugumo komisarą (NKVD sistema), komkorą Raudonojoje Armijoje ir pirmo rango flagmaną kariniame laivyne. Šis laipsnis atitiko dabartinį karinį laipsnį generolas leitenantas.

Milicijos laipsnių sistemoje žemesnis laipsnis buvo milicijos vyresnysis majoras, o aukštesnis – milicijos direktorius. 

## Laipsnio istorija
Milicijos inspektoriaus laipsnis TSRS NKVD darbininkų ir valstiečių milicijos sistemoje buvo įvestas 1936 m. balandžio 26 d. TSRS CVK ir TSRS LKT nutarimu, kuris buvo paskelbtas 1936 m. gegužės 5 d. NKVD įsakymu Nr. 157. 

Ši laipsnių sistema veikė iki 1943 m. vasario 9 d., kai TSRS AT Prezidiumo nutarimu „Apie NKVD ir milicijos organų vadovaujančio personalo laipsnius“ (*О званиях начальствующего состава органов НКВД и милиции*) buvo įvesta nauja specialiųjų laipsnių sistema, atitikusi kariuomenės laipsnius. 

## Milicijos inspektorių sąrašas
* 1936-07-11 – Sergejus Župachinas (*Сергей Георгиевич Жупахин*) (1888–1940), Leningrado srities NKVD valdybos darbininkų ir valstiečių milicijos valdybos viršininkas 
* 1936-07-11 – Michailas Klimovas (*Михаил Ефимович Климов*), TSRS NKVD Vyriausiosios darbininkų ir valstiečių milicijos valdybos parengimo skyriaus viršininkas
* 1936-07-11 – Adamas Nevernovas (*Адам Сергеевич Невернов*) (1895–1962), TSRS NKVD Vyriausiosios darbininkų ir valstiečių milicijos valdybos Kriminalinės paieškos skyriaus viršininkas
* 1939-04-21 – Vladimiras Moskovas (*Владимир Семёнович Москов*) (1901–?), TSRS NKVD Vyriausiosios darbininkų ir valstiečių milicijos valdybos Geležinkelio milicijos skyriaus viršininkas 
* 1940-03-14 – Aleksandras Galkinas (*Александр Григорьевич Галкин*) (1904–1971), TSRS NKVD Vyriausiosios darbininkų ir valstiečių milicijos valdybos viršininkas
* 1940-03-14 – Viktoras Romančenka (*Виктор Николаевич Романченко*) (1906–1950), Maskvos srities NKVD valdybos Maskvos miesto darbininkų ir valstiečių milicijos valdybos viršininkas
* 1942-03-17 – Jevgenijus Gruško (*Евгений Семёнович Грушко*) (1894–1955), Leningrado srities NKVD valdybos darbininkų ir valstiečių milicijos valdybos viršininkas

## Nuorodos

* Звания и знаки различия милиции в мае 1936 – феврале 1943 г.
* Список присвоения спецзваний ГУГБ и РКМ 1935-1943 гг.
Osvaldo Vieira tarptautinis oro uostas

**Osvaldo Vieira tarptautinis oro uostas** (IATA – **OXB**, ICAO – **GGOV**) – vienintelis tarptautinis oro uostas Bisau Gvinėjoje, esantis šalies sostinėje Bisau.

Vykstant šalies nepriklausomybės karui nuo 1963 iki 1974 m. šį oro uostą naudojo Portugalijos oro karinės pajėgos.
James Hunt

**Džeimsas Saimonas Volisas Hantas** (; g. 1947 m. rugpjūčio 29 d. – 1993 m. birželio 15 d.) – britų Formulės 1 lenktynininkas, laimėjęs 1976 m. pasaulio čempionatą, taip pat komentatorius ir verslininkas.

Dž. Hantas pradėjo savo karjerą kėbulinių automobilių lenktynėse. Lenktyniaudamas Formulėje 3, jis patraukė Hesketh Racing ekipos dėmesį ir netrukus prisijungė prie komandos. 1973 m. Hantas debiutavo Formulėje 1. Jis perėjo į McLaren komandą 1975 m. sezone. Pirmaisiais metais Mclaren komandoje Hantas tapo 1976 m. Formulės 1 čempionu pilotų įskaitoje ir su šia komanda liko dar 2 metus, bet sėkmės jis dar kartą nesulaukė. 1979 m. jis persikėlė į Wolf komandą, bet po itin prastų rezultatų, jis dar tais pačiais metais baigė lenktynininko karjerą.

Dž. Hantas pradėjo komentuoti automobilių sporto varžybos per BBC televiziją. Jis buvo žinomas dėl savo žinių, humoro jausmo ir kritikos vairuotojams, kurie, jo nuomone, neįdėdavo daug pastangų. Šis karjeros pokrypis jam pelnė naujų gerbėjų auditoriją.

Dž. Hantas mirė nuo širdies priepuolio, būdamas 45 metų amžiaus. Jis buvo įtrauktas į Tarptautinę automobilių sporto šlovės salę 2014 m. sausio 29 d.

## Nuorodos
*Džeimsas Hantas – Oficiali svetainė
* Formulės 1 čempionų šlovės galerija
Gad Elmaleh

**Gadas Elmalė** (; ; g. 1971 m. balandžio 19 d.) – Maroko ir Prancūzijos komikas ir aktorius. Jo naujausias spektaklis vadinasi *„Sans tambour“* (pažodž. „be būgno“, kas yra žodžių žaismas tarp prancūzų kalbos žodžių *tabou* ('tabū') ir *tambour* ('būgnas')). Jis vaidino daugelyje filmų, įskaitant *„Coco“*, *„Hors de prix“*, *„La doublure“* ir *„Midnight in Paris“*.

## Ankstyvasis gyvenimas ir šeima
G. Elmalė gimė Kasablankoje, Maroke. Jis turi sefardų žydų kraujo. Augo mišrių kultūrų apsuptyje, kur buvo kalbama arabiškai, hebrajiškai ir prancūziškai. Tėvo vardas Davidas, motinos – Reginė (mergautinė pavardė *Aymard*). Turi brolį Arié, kuris yra aktorius ir dainininkas, ir seserį Judith, kuri yra artistė ir režisierio padėjėja.

## Karjera

G. Elmalė lankė Kasablankos licėjų. Vėliau jis ketverius metus studijavo politologiją Monrealyje, o kiek vėliau persikėlė į Paryžių, kur jis studijavo dramą. Pirmą savo vaidmenį teatre G. Elmalė atliko monospektaklyje *„Décalages“* 1997 m. Šis spektaklis buvo autobiografinis. Pirmosios G. Elmalė sąsajos su kinu buvo Merzak Allouache filme *„Salut cousin“*. Vėliau jis vaidino filmuose *„L’homme est une femme comme les autres“* ir *„Train de vie“*. G. Elmalė šlovė augo su antro monospektaklio *„La vie normale“* pasisekimu ir su filmu *„La vérité si je mens 2“* (2000 m.), kuriame jis atliko vaidmenį *Dov*.

## Asmeninis gyvenimas
G. Elmalė gyveno su prancūze artiste Anne Brochet nuo 1998 m. iki 2002 m. Jie susilaukė sūnaus Noé. Nuo 2009 m. iki 2010 m. jo antroji pusė buvo prancūzė žurnalistė Marie Drucker. Nuo 2011 m. aktorius gyvena su Charlotte Casiraghi. Judviejų sūnus Raphaël gimė 2013 m. gruodžio 17 d.

## Išnašos
Pasipriešinimas (2001 filmas)

**Pasiprišinimas** () – 2001 m. JAV sukurta karinė drama apie 1943 m. įvykusį Varšuvos geto sukilimą.

## Pagrindiniai aktoriai
: *Aktorius – vaidmuo*
* Leelee Sobieski – Toša Altman
* Hank Azaria – Mordekajis
* David Schwimmer – Icchakas
* Jon Voight – generolas Jurgenas Stropas
* Donald Sutherland – Adamas Černiakovas
* Stephen Moyer – Kazikas
* Sadie Frost – Zivija

## Turinys

1943-ieji metai. Varšuvos žydai gyvena uždaryti miesto dalyje, vadinamoje getu ir neturi teisės iš jos be leidimo pasišalinti. jiems trūksta maisto, vokiečiai nuolat rengia pogromus ir tik artėjantis fronto gaudesys suteikia papildomų jėgų išgyventi. Bendruomenei vadovaujantis Adamas Černiakovas taip pat neturi jokių išskirtinių teisių ir tik jo vairuotojas lenkas Kazikas, galintis bet kada išeiti iš geto, yra jų tarpininkas su išoriniu pasauliu.

Mordekajis, kitų padedamas, pabėga iš geto, tikėdamasis pasiekti Palestiną, tačiau, perėjus sieną, jį sugauna ir sumuša rumunų pasieniečiai. Moredekajis grįžta atgal ir pradeda visus skatinti pradėti ginkluotą pasipriešinimą, kol jie visi dar nežuvo...

## Apdovanojimai
Philippe Lafontaine

**Philippe Lafontaine** (g. 1955 m. gegužės 24 d.) – Belgijos dainininkas ir kompozitorius.

## Biografija

Gimė Šarlerua, Belgijoje. Kurį laiką mokėsi jėzuitų kolegijoje, vėliau tęsė muzikinę karjerą.

1978 metais išleido pirmąjį albumą „Ou…?“ ir pirmąjį singlą „Coeur des Loups“. Daina pakartotinai išleista 1989 metais. Pataisyta versija dvi savaites užėmė pirmąją Prancūzijoje (Belgijoje užėmė 44 vietą).

1990 m. Lafontaine atstovavo Belgijai Eurovizijos konkurse su daina „Macédomienne“, skirta jo Makedonijos pilietybę turinčiai žmonai.

## Diskografija

### Albumai
* 1978: *Ou…?*
* 1981: *Pourvu Que Ca Roule*
* 1987: *Charmez*
* 1988: *Affair (A Suivre)*
* 1989: *Fa Ma No Ni Ma*
* 1992: *Machine A Larmes*
* 1994: *D’ici*
* 1996: *Folklores Imagninaires*
* 1997: *Compilation Attitudes*
* 1998: *Pour Toujours*
* 1999: *Fond De Scene Live*
* 2003: *De L’autre Rive*

## Nuorodos
* Oficiali svetainė

|-
Segovijos provincija

**Segovijos provincija** () – Ispanijos provincija, esanti šalies šiaurės centrinėje dalyje, autonominės Kastilijos ir Leono srities pietuose. Šiaurėje ribojasi su Burgosu, šiaurės rytuose su Sorija, rytuose su Gvadalachara, pietryčiuose ir pietuose su Madridu, pietvakariuose ir vakaruose su Avila bei šiaurės rytuose su Valjadolidu. Administracinis centras – Segovija.

2024 m. duomenimis, provincijoje gyveno 156 620 gyventojai. Padalinta į 209 savivaldybes, iš kurių daugiau pusė turi mažiau nei 200 žmonių.

Aukštis virš jūros lygio – nuo 750 m šiaurės vakaruose iki 2428 m Penjalaros viršūnės Siera Guadamaroje.

## Miestai
Didžiausi provincijos miestai (2023 m.):
* Segovija – 48,5 tūkst. gyv.
* Kueljaras – 8,3
* El Espinaras – 5,1
* San Ildefonsas – 4,3
* Kantalechas – 3,4

## Šaltiniai
Tietaras

**Tietaras** () – 170 km ilgio upė Ispanijoje; Tacho dešinysis intakas. Prasideda Siera de Gredos kalnagūbryje, 2 592 m aukštyje. Įteka į Tachą, Monfragos komarkoje (Estremadūra).

## Taip pat skaitykite
* Ispanijos upės
Ordunija

**Ordunija** (, ) – miestas ir savivaldybė šiaurės Ispanijoje, Baskijos autonominėje srityje, Biskajos provincijoje. 33,49 km² plote gyvena 4 246 žmonės (2013 m. duomenys).

Ordunija įsikūrusi lygumoje, aukščiausioje Nerviono upės slėnio dalyje. Savivaldybė yra Biskajos eksklavas, tarp Alavos ir Burgoso provincijų. Vienintelė Biskajos savivaldybė turinti ofiacialų miesto statusą.

## Galerija

Bizkaia municipalities Orduña.PNG|Padėtis Biskajos provincijoje
Orduña Alvia 13-07-08 R2.jpg|Traukinių stotis


## Nuorodos
* Oficiali svetainė
Milicijos kapitonas (1936-1943)

**Milicijos kapitonas** () – specialusis TSRS milicijos personalo laipsnis 1936-1943 m. 
Atitiko valstybės saugumo kapitoną (NKVD sistema), papulkininkį Raudonojoje Armijoje ir antro rango kapitoną kariniame laivyne. Šis laipsnis atitiko dabartinį karinį laipsnį papulkininkis.

Milicijos laipsnių sistemoje žemesnis laipsnis buvo milicijos vyresnysis leitenantas, o aukštesnis – milicijos majoras. 

Milicijos kapitonams, atitarnavusiems 4 metus su šiuo laipsniu ir teigiamai atestuotiems, būdavo suteikiamas milicijos majoro laipsnis.

## Laipsnio istorija
Milicijos kapitono laipsnis TSRS NKVD darbininkų ir valstiečių milicijos sistemoje buvo įvestas 1936 m. balandžio 26 d. TSRS CVK ir TSRS LKT nutarimu, kuris buvo paskelbtas 1936 m. gegužės 5 d. NKVD įsakymu Nr. 157. 

Ši laipsnių sistema veikė iki 1943 m. vasario 9 d., kai TSRS AT Prezidiumo nutarimu „Apie NKVD ir milicijos organų vadovaujančio personalo laipsnius“ (*О званиях начальствующего состава органов НКВД и милиции*) buvo įvesta nauja specialiųjų laipsnių sistema, atitikusi kariuomenės laipsnius. 

## Nuorodos

* Звания и знаки различия милиции в мае 1936 – феврале 1943 г.
Annie Cotton

**Annie Cotton** (g. 1975 m. liepos 13 d. Lavalyje, Kvebeke) – kanadiečių aktorė ir dainininkė.

1991–2000 metais vaidino kanadiečių TV seriale „Watatatow“, kur atliko Véronique Charest vaidmenį.

1993 m. Cotton tapo antrąja kanadiete, atstovavusia Šveicarijai Eurovizijoje (prieš tai šaliai atstovavo Céline Dion 1988 metais). Su balade „Moi, tout simplement“ užėmė trečią vietą, surinkusi 148 taškus.

## Išnašos


## Nuorodos
* Annie Cotton IMDB svetainėje

|-
Fiat 6 HP

**Fiat 6 HP** (arba **Fiat 6/8 HP**) – antrasis lengvasis automobilis, gamintas „Fiat“ kompanijos. Modelis buvo gaminamas nuo 1900 iki 1901 metų.

Automobilis buvo sukurtas remiantis Fiat 3,5 HP, bet tūrio atžvilgiu turėjo didelį kėbulą.

Automobilyje buvo įmontuotas dviejų cilindrų variklis, tačiau, lyginant su 3,5 HP modeliu, jo apimtis padidėjo iki 1082 kub. cm, o galingumas – iki 10 a.j. Didžiausias automobilio greitis buvo 45 km/val.

Iš viso išleista 20 automobilių.

Taip pat buvo sukurtas sportinis automobilio variantas – **6 HP Corsa**, tai buvo pirmasis sportinis modelis.
Šiuo automobiliu 1900 metų balandį buvo laimėtos Turin-Asti lenktynės ir Vičensa-Basano-Trevizo-Paduja lenktynės tų pačių metų liepą, vidutinis automobilio greitis, pasiektas lenktynėse, buvo 59,6 km/val.
Tarp lenktynininkų, važiavusių tuo automobiliu, buvo Vinčenco Lianča (*Vincenzo Lancia*), vėliau įkūręs „Lancia“ kompaniją ir Felisas Nazaro.

Iš viso išleista 3 sportiniai automobiliai.

## Išnašos
Mieczysław Szcześniak

**Mieczysław Wojciech „Miecz“ Szcześniak** (g. 1964 m. liepos 9 d., Kališas) – lenkų dainininkas, kompozitorius ir dainų tekstų autorius.

1999 m. Lenkijos transliuotojo išrinktas atstovauti savo šaliai metiniame „Eurovizijos“ dainų konkurse, kuris vyko Jeruzalėje. Su daina „Przytul mnie mocno“ atlikėjas užėmė aštuonioliktą vietą su 17 taškų.

## Diskografija

### Albumai
* *Niby nowy* (1991)
* *Raduj się świecie* (1998)
* *Czarno na białym* (1998)
* *Spoza nas* (2000)
* *Złota Kolekcja. Kiedyś* (2000)
* *Zwykły cud* (2006)
* *Signs* (2011)

### Singlai
* *Who Loves People* (1989)
* *Przed śniadaniem* (1991)
* *Raduj się świecie* (1997)
* *Tu* (1998)
* *Kocham* (1998)
* *Dumka na dwa serca* (1999)
* *Prababcia* (1999)
* *Przytul mnie mocno* (1999)
* *Za-czekam* (2000)
* *No co ty na to?* (2000)
* *Spoza nas* (2001)
* *Miłość nie ustaje* (2001)
* *Nie płoszcie miłości* (2001)
* *Kolęda dwóch serc* (2004)
* *Naprawdę dość* (2005)
* *O niebo lepiej* (2006)
* *Chyba na pewno* (2006)
* *Mamma* (2006)
* *Wstawaj (2006)
* *Bajka, że to ja* (2007)
* *Rzeczy zmieniają się* (2007)
* *Signs* (2011)
* *Every Body and Soul'' (2012)

## Nuorodos

* Oficiali svetainė 

|-
Vili Resnik

**Vili Resnik** (g. 1963 m. lapkričio 27 d.) – slovėnų roko dainininkas ir gitaristas.

1990 metais įkūrė poproko grupę „Pop Design“, su kuria jis išleido keletą albumų.

1998 metais atstovavo Slovėnijai 1998 m. Eurovizijos dainų konkurse Birmingeme. Su balade „Naj bogovi slišijo“ () neatsidūrė tarp favoritų. Atlikėjas užėmė 18 vietą (surinkta 17 taškų).

## Diskografija
* *Zdaj živim* (1996)
* *Rad bi bil s teboj* (1997)
* *Zadnji žigolo* (1998)
* *Odiseja* (2000)
* *Reka želja* (2004)

## Nuorodos

* Oficiali svetainė (slovėnų k.)

|-
Marijos meilužiai

**Marijos meilužiai** () – 1984 m. rusų kilmės režisieriaus Andrejaus Končialovskio sukurta drama, kurioje pagrindinį vaidmenį atliko aktorė Nastassja Kinski. Už šį filmą režisierius buvo nominuotas Auksiniam liūtui Venecijos kino festivalyje bei Cezario apdovanojimui.

## Siužetas

Pasibaigus Antrajam pasauliniam karui, į mažą miestelį Pensilvanijoje, kuriame gyvena serbų emigrantų bendruomenė, grįžta iš japonų nelaisvės išvaduotas Ivanas Babičius. Netrukus jo ryšys su buvusia mergina Marija atsinaujina ir jiedu susituokia, nors Ivano tėvas įsitikinęs, kad mergina per gera, kad būtų sūnaus žmona.

Ivano džiaugsmas grįžus į normalų gyvenimą ir vedus savo vaikystės draugę netrukus aptemdomas seksualinių problemų: būdamas su žmona, jis tampa impotentu, tačiau tokių problemų nepatiria su kitomis moterimis. Šeimyninis gyvenimas nuolat temdomas kivirčų, kol galiausiai Ivanas palieka žmoną ir išvyksta į kitą miestą. Marija, visą laiką saugojusi savo nekaltybę, susipažįsta su keliaujančiu muzikantu Klarensu. Po vienos nakties nuotykio ji išvaro naująjį meilužį, tačiau netrukus supranta esanti nėščia. Ji vyksta pas Ivaną, tačiau šis vėl ją atstumia.

Praėjus kuriam laikui, Ivanui su draugais besilinksminant su draugais, į barą užklysta Klarensas. Iš jo pasakojimo Ivanas atpažįsta istoriją apie Mariją ir nusprendžia grįžti namo. Ši, viena auginanti sūnų, priima jį pas save, o Ivaną nustoja kankinti impotencija žmonai...

## Pagrindiniai aktoriai
: *Aktorius – vaidmuo*
* Nastassja Kinski – Marija
* John Savage – Ivanas Babičius
* Robert Mitchum – Ivano tėvas
* Keith Carradine – Klarensas Butas
* John Goodman – Frenkas
* Karen Young – Rouzė 
* Anita Morris – misis Vynic
Segovija

**Segovija** () – miestas Ispanijoje, autonominėje Kastilijos ir Leono srityje. Segovijos provincijos sostinė. Mieste dunkso XI a. pastatyti puošnūs maurų stiliaus rūmai. Stovi gotikinė katedra, kuri buvo pastatyta 1525 m. 1768 m. ji buvo pašventinta. Per miestą eina Šv. Jokūbo kelias. Segovijoje stovi akvedukas. Pastatytas I a. Jis buvo naudojamas iki XIX a. pabaigos.

## Etimologija
Miesto pavadinimas kilęs iš keltiberų. Istorikų sietas su Segobriga, bet atradus romėnų miestą prie *Saelices* kaimo, šis variantas atkrito. 

Segovijos pavadinimas minėtas Livijaus Sertorijų karo kontekste.

Valdant romėnams miestas vadintas *Segovia*. Arabų valdymo metais buvo pavadintas *Šiqūbiyyah* ().

## Istorija

700 m. pr. m. e. miesto teritorijoje buvo iberų gyvenvietė. 80 m. pr. m. e. užėmė romėnai. 711 m. atiteko arabams. 1079 m. atkariavo Leono ir Kastilijos karalius Alfonsas VI. XVI a. pabaigoje miestą nusiaubė maras. 1808 m. Segoviją nuniokojo Prancūzijos kariuomenė.
## Galerija

Vista-aerea-general-de-Segovia.jpg|Panorama
Catedral de Santa María de Segovia - 01.jpg|Katedra
Segovia - Alcázar de Segovia 22 2017-10-24.jpg|Alkasaras, karalių rūmai
AcueductoSegovia edit1.jpg|Akvedukas
Acueducto_en_Segovia_(Espa%C3%B1a)_(cropped).jpg|Panorama
Segovia 38 (6859968340).jpg|Panorama


## Išnašos
Karo žaidimai (filmas)

**Karo žaidimai** () – 3 Oskarams nominuotas trileris apie Šaltąjį karą.

## Pagrindiniai aktoriai
: *Aktorius – vaidmuo*
*Matthew Broderick – Deividas
* Dabney Coleman – Makkitrikas
* John Wood – Folkenas
* Ally Sheedy – Dženifer
* Barry Corbin – generolas Berindžeris
* Juanin Clay – Patas Hylis

## Turinys

Paauglys Deividas, pamišęs dėl kompiuterių, netyčia įsilaužia į JAV karinę sistemą. Manydamas, kad tai žaidimas, jis pradeda karo tarp JAV ir Sovietų Sąjungos simuliaciją. Supratęs ką padarė, Deividas atjungia savo kompiuterį, tačiau karinis kompiuteris toliau vykdo programą, kurios tikslas – laimėti būsimą karą...

## Apdovanojimai
* Oskaras (nominacija) – geriausias scenarijus
* Oskaras (nominacija) – geriausia kinematografija
* Oskaras (nominacija) – geriausias garsas
* BAFTA – geriausias garsas
* BAFTA (nominacija) – geriausi specialieji efektai
Fiat 8 HP

**Fiat 8 HP** – lengvasis automobilis, išleistas „Fiat“ kompanijos 1901 metais. Tai paskutinis Fiat modelis, suprojektuotas Aristido Fačiolio (*Aristide Faccioli*).

Automobilyje įrengtas dviejų cilindrų variklis, 1082 kub. cm apimties, 10 a.j. galingumo (apmokestinamoji automobilio talpa sudarė 8 a.j., kas ir atspindėjo modelio pavadinimą). Didžiausias greitis buvo 45 km/val.

Viso išleista 80 automobilių.

## Išnašos
Motina naktis

**Motina naktis** () – pagal rašytojo Kurt Vonnegut paties pavadinimo romaną sukurtas filmas apie amerikietį rašytoją, Antrojo pasaulinio karo metais tapusį žinomu nacių propagandos skelbėju.

## Pagrindiniai aktoriai
: *Aktorius – vaidmuo*
* Nick Nolte – Hovardas Kempbelas jaunesnysis
* Sheryl Lee – Helga Not / Resė Not
* Alan Arkin – Džordžas Kraftas
* John Goodman – majors Frenkas Virtanenas
* Zach Grenier – Joseph Goebbels
* Arye Gross – Abrahamas Epšteinas
* Frankie Faison – Robertas Vilsonas

## Turinys

Sėdėdamas Izraelio kalėjime Hovardas Kempbelas, laukiantis teismo už karo nusikaltimus, pradeda rašyti atsiminimus.

1923 m. vienuolikmetis Hovardas kartu su tėvais iš JAV persikėlė į Vokietiją. Čia jis užaugo, tapo žinomu rašytoju ir vedė aktorę Helgą Not. Tėvams grįžus į JAV, Hovardas, nepaisant artėjančio karo, lieka Vokietijoje. Jis susipažįsta su majoru Frenku Virtanenu, kuris pasiūlo jam tapti šnipu, perduodančiu koduotą informaciją amerikiečiams.

Prasideda karas ir Hovardas tampa nacių propagandos įrankiu, skleidžiančiu informaciją, skirtą JAV. Nors savo pranešimuose jis aukština nacius, teisina jų veiksmus ir prisistato kaip „vienintelis laisvas amerikietis“, iš tiesų skaitomame tekste yra užšifruoti slapti pranešimai, skirti amerikiečiams.

Karui baigiantis, Hovardas sužino, kad jo žmona žuvo rytų fronte. Morališkai palaužtas, jis slapstosi miškuose, kol karas baigiasi. Patekęs į amerikiečių rankas, Hovardas po kurio laiko susitinka su majoru Virtanenu. Šis pasako Hovardui, kad apie jo, kaip šnipo veiklą, žino tik keli žmonės ir JAV neketina jo reabilituoti.

Hovardas persikelia gyventi į Niujorką, kur pradžioje slepia savo tapatybę, tačiau vėliau susigrąžina tikrąją pavardę. Jis gyvena vienas, kankinamas prisiminimų apie Helgą ir tik keli žmonės – žydė emigrantė Epštein ir dailininkas Kraftas – žino kad jis buvo nacių propagandininkas. Pas Kempbelą taip pat pradeda lankytis vietiniai naciai, sužavėti jo ankstesne veikla.

Netikėtai Hovardo gyvenime apsireiškia Helga, buvusi rusų nelaisvėje, tačiau sugebėjusi ištrūkti ir emigruoti. Vos jam apsidžiaugus, paaiškėja, kad iš tiesų tai jos sesuo Resė, netekusi visų giminaičių ir nusprendusi palikti Vokietiją, kad apsigyventu su Hovardu, kurį visą laiką mylėjo. Jiedu gyvena kaip vyras ir žmona, tačiau virš Hovardo galvos toliau kaupiasi debesys, jį atpažįsta vis daugiau žmonių, Izraelis pradeda reikalauti ekstradicijos ir, nors JAV neketina to daryti, gyvenimas tampa nebepakeliamas. Vėl apsireiškęs majoras Virtanenas paaiškina, kad Resė ir Kraftas yra sovietų agentai, turintys pergabenti Hovardą į Maskvą. Jam atsisakius sprukti kartu su Rese, o FTB apsupus namus, ši nusižudo prarijusi nuodų.

Palaužtas Hovardas kreipiasi į kaimynystėje gyvenančią žydę Epštein ir sakosi norintis, kad jį už karo nusikaltimus teistų Izraelis. Atsidūręs kameroje, jis pradeda rašyti savo istoriją, o ją baigęs nusižudo…
Laikas (reikšmės)

Žodis **laikas** reiškia:

* Laikas (fizinis)
* Laikas (gramatinis)
* įvairūs leidiniai:
** Laikas – D. Britanijoje 1905–1906 m. leistas savaitraštis
** Laikas – Lietuvoje 1931–940 m. leistas dienraštis
** Laikas – Argentinoje nuo 1948 m. leidžiamas laikraštis
** Laikas – Šiaulių laikraštis, leistas 1950–1998 m.
* Laikas – Lietuvos roko grupė
* Laikas (kino teatras) – kino teatras, veikęs Šiauliuose
Žiemos karas (filmas)

**Žiemos karas** () – 1989 m. Suomijoje sukurtas karinis istorinis filmas apie Žiemos karą ir skirtas 50 metų nuo šio karo pradžios sukakčiai paminėti. Filmo versija, demonstruota kaip TV mini serialas, trunka net 265 minutes.

Už šį filmą režisierius Pekka Parikka buvo nominuotas „Auksiniam lokiui“ Berlyno kino festivalyje.

## Pagrindiniai aktoriai
: *Aktorius – vaidmuo*
* Taneli Mäkelä – Martti Hakala
* Vesa Vierikko – Jussi Kantola
* Timo Torikka – Pentti Saari
* Heikki Paavilainen – Vilho Erkkilä
* Antti Raivio – Erkki Somppi
* Esko Kovero – Juho Pernaa
* Martti Suosalo – Arvi Huhtala
Kareivis mėlyna uniforma

**Kareivis mėlyna uniforma** () – filmas, sukurtas remiantis tikrais įvykiais, nutikusiais Sand Kryke 1864 m., kai JAV armijos dalinys užpuolė ir išžudė taikių indėnų kaimo gyventojus.

## Pagrindiniai aktoriai
: *Aktorius – vaidmuo*
*Candice Bergen – Keitė Meribel (Krista Ly)
* Peter Strauss – Honesas Gentas
* Donald Pleasence – Aizekas Kamberis
* John Anderson – pulkininkas Aiversonas
* Jorge Rivero – Dėmėtasis Vilkas

## Turinys

JAV armijos dalinį užpuola ir išžudo čejenų genties kariai. Pasislėpti pasiseka tik eiliniui Honesui ir kartu su jais keliavusiai moteriai, buvusiai indėnų vado žmonai Kristai, dabar esančiai kito kareivio sužadėtinei. Jie abu keliauja toliau, besisaugodami indėnų ir plėšikų. Nors Honesas ir baisisi indėnų žiaurumu, Krista jį nuolat tikina, kad dėl to kalti patys baltieji, grobiantys svetimas žemes ir taip pat žudantys nekaltus žmones. Jiems susidūrus su ginklų prekeiviu, Honesas sužeidžiamas ir Krista nusprendžia viena keliauti pas kareivius, kad atvestų jam pagalbą.

Atvykus į fortą, kuriame jos laukia sužadėtinis, Krista sužino, kad kareiviai ketina užpulti indėnų kaimą ir neketina gelbėti Honeso. Pamačiusi, kad jos įkalbinėjimai nieko nekeičia ir net sužadėtinis nenori klausytis, ji pabėga pas indėnus. Honesas pats pasiekia fortą ir kartu su kitais kareiviais pasiunčiamas į kaimą. Matydamas, kad indėnai nesipriešina, jis stengiasi sulaikyti kareivius, tačiau bergždžiai. Krista tuo metu bando paslėpti moteris gretimoje dauboje, tačiau jas aptikę kareiviai pradeda žudyti ir prievartauti.

Filmo pabaigoje kariuomenė vadas sako karius šlovinančią kalbą ir dalinys išvyksta. Honesas yra suimtas už įsakymo nevykdymą, o Krista lieka su nedideliu būreliu išlikusių indėnų.
Ilgiausias jardas

**Ilgiausias jardas** () – 1974 m. JAV sukurtas ir Oskarui nominuotas filmas, kuriame pagrindinį vaidmenį atliko aktorius Burt Reynolds. 2005 m. buvo sukurtas juostos perdirbinys. Jame pagrindinį vaidmenį atliko Adam Sandler, o Reynolds jame atliko trenerio Neito Skarboro vaidmenį.

## Pagrindiniai aktoriai
: *Aktorius – vaidmuo*
* Burt Reynolds – Polas Kru
* Eddie Albert – Vordenas Heizenas
* Ed Lauter – kapitonas Knaueris
* Michael Conrad – Neitas Skarboro
* Anitra Ford – Melisa 
* Richard Kiel – Samsonas

## Turinys

Polas Kru buvo garsus amerikietiško futbolo žaidėjas, tačiau jo karjerą sugriovė įtarimai sutartomis varžybomis. Baigęs karjerą jis ir toliau gyveno palaidą gyvenimą, kol už savo draugės mašinos vagystę ir pasipriešinimą policininkams atsidūrė kalėjime. Šio viršininkas, aistringas futbolo gerbėjas, yra subūręs kalėjimo apsauginių komandą, treniruojamą kapitono Knauerio, tačiau ši niekada nelaimi. Polas Kru, jo nuomone, yra žmogus, galintis padėti jiems žaisti geriau, tačiau šis, pagąsdintas Kanuerio, atsisako padėti. Vis dėlto kalėjimo viršininkas nenusileidžia ir Kru pasiūlo surengti treniruočių pobūdžio rungtynes tarp prižiūrėtojų ir kalinių. Kalėjimo viršininkas sutinka, tačiau Kru dar tenka įveikti kitų kalinių nepasitikėjimą.

Galiausiai varžybos prasideda. Pirmajame kėlinyje kaliniai išsiveržia į priekį ir kalėjimo viršininkas, pasikvietęs Kru, liepia jiems pralaimėti, kitaip jo gyvenimas už grotų pavirs pragaru...

## Apdovanojimai
* Oskaras (nominacija) – geriausias montažas
* Auksinis gaublys (nominacija) – geriausias aktorius (Burt Reynolds)
* Auksinis gaublys (nominacija) – geriausias antro plano aktorius (Eddie Albert)
* Auksinis gaublys (nominacija) – perspektyviausias naujas aktorius (James Hampton)
Fon Rajeno ekspresas

**Fon Rajeno ekspresas** () – 1965 m. JAV sukurtas karinis filmas, kuriame pagrindinį vaidmenį atliko aktorius ir dainininkas Frenkas Sinatra.

## Pagrindiniai aktoriai
: *Aktorius – vaidmuo*
*Frank Sinatra – pulkininkas fon Rajenas
* Trevor Howard – majoras Erikas Finhemas
* Raffaella Carrà – Gabrielė
* Brad Dexter – seržantas Bostichas
* Sergio Fantoni – kapitonas Orianis
* Adolfo Celi – Bataglija

## Turinys

Pulkininkas Rajenas – amerikiečių lakūnas, numuštas vokiečių aviacijos, patenka į belaisvių stovyklą Italijoje. Kadangi jo laipsnis didžiausias, Rajenas paskiriamas vadovauti kaliniams. Šie, manydami, kad Rajenas bendradarbiauja su italų apsauginiais, pradeda jį vadinti „fon Rajenu“.

Italijai kapituliavus, Rajenas bando išvesti visus kalinius į laisvę, tačiau patenka į vokiečių rankas. Šie belaisvius ir nuginkluotus italus susodina į traukinį, turintį juos nugabenti į šalies šiaurę. Belaisviams pavyksta nuginkluoti vokiečius ir perimti traukinio kontrolę, o šio maršrutą nukreipti į Šveicariją, tačiau netrukus juos pradeda persekioti vokiečių aviacija...

## Apdovanojimai
* Oskaras (nominacija) – geriausi garso efektai
* Laurel apdovanojimas – geriausias aktorius (Frank Sinatra)
Paprastoji rietmenė

**Paprastoji rietmenė** (*Echinochloa crus-galli*) – miglinių (*Poaceae*) šeimos rietmenių (*Echinochloa*) genties augalas. Natūraliai paplitęs po visą pasaulį, dažnas visoje Lietuvoje.

## Ekologija

Auga daržuose, laukuose, pakelėse, dykvietėse. Mėgsta drėgnesnį, azotu turtingą dirvožemį. Jautrus šalčiams, todėl po pirmųjų rudens šalnų numiršta.

Gana įkyri daržų ir laukų piktžolė, kai kuriose valstybėse paskelbta invazine rūšimi.

Žiedus apdulkina vėjas. Paukščiai lesa sėklas.

## Biologija
Tai vienmetis, 30-100 cm aukščio žolinis augalas. Stiebas status, lygus, bambliuotas, šakotas, viršutinė dalis žalia, apatinė violetinė, bambliai plaukuoti. Lapai 5-65 cm ilgio, 0,6-2,2 cm pločio, linijiški, šiurkščiu pakraščiu.

Gana storos varpos stiebo viršūnėje sudaro 2-10 cm ilgio kekes, jų būna nuo 5 iki 40. Kekės sudaro 5-21 cm ilgio šluotelę. Varpos iš smulkių varpučių, jos susitelkusios po 3-6. Žiedai žalsvi, neišvaizdūs – žvyneliais apgaubti 3 kuokeliai ir piestelė.

Žydi liepos-rugsėjo mėnesiais. Vaisius – grūdas. Vaisiai subręsta rugsėjo-spalio mėnesiais. Sėklos kiaušiniškos, 1,5-2 mm ilgio. Augalas subrandina sėklas tik šiltais metais.

## Naudojimas
Paprastoji rietmenė yra neblogas galvijų pašarinis augalas, taip pat tinkantis ir silosui, bet ne šienui. Jauni ūgliai yra vartojami kaip daržovė. Naudojama indų liaudies medicinoje nuo piktvotės, kraujavimo, sužeidimų, problemų su blužnimi.


Echinochloa_crus-galli_2006.08.27_15.00.13-p8270053.jpg|Stiebo pamatas
Echinochloa_crus-galli_2006.08.27_15.01.48-p8270061.jpg|Žiedynas
Echinochloa_crus-galli_fruits%2C_Europese_hanenpoot_vruchten.jpg|Vaisiai


## Nuorodos
* Paprastosios rietmenės mokslinis lotynų kalba pavadinimas ir sinonimai per theplantlist.org  (anglų k.)''
* Paprastosios rietmenės porūšiai, varietetai ir formos per tropicos.org (anglų k.)
* Echinochloa crus-galli – Invasive Species Compendium (anglų k.)

## Literatūra

* Rudenį žydintys augalai, Ramunėlė Jankevičienė, Živilė Lazdauskaitė, Vilnius, Mokslas, 1991, 166 p.
Profesionalai (1966 filmas)

**Profesionalai** () – 1966 m. sukurtas ir 3 Oskarams nominuotas vesternas.

## Pagrindiniai aktoriai
: *Aktorius – vaidmuo*
* Burt Lancaster – Dalvortas
* Lee Marvin – Riko
* Robert Ryan – Erengardas
* Woody Starde – Džeikas
* Claudia Cardinale – Marija
* Jack Palance – Raza 
* Ralph BEllamy – Grantas 
* Marie Gomez – Čikita 

## Turinys

Turtingas teksasietis Džo Grantas nusamdo trejetą vyrų, vadovaujamų Riko, išlaisvinti jo žmoną Mariją, pagrobtą meksikiečių revoliucionieriaus Razos. Riko įkalba nusamdyti dar vieną vyrą, sprogmenų specialistą Dalvortą ir ketvertas išsiruošia į Meksiką. Du iš jų, jau anksčiau susidūrę su Raza, žino, kad šis turi daugiau kaip 150 vyrų ir niekada anksčiau negrobė žmonių.

Pasinaudojus netikėtumu, ketveriukei pavyksta įsiveržti į Razos valdas ir pagrobti Mariją, tačiau jiems, persekiojamiems meksikiečių, dar reikia nusigauti iki JAV sienos. Negana to, paaiškėja, kad Marijos niekas nebuvo pagrobęs, o pas Razą ji pabėgo savo noru ir visai netrokšta grįžti pas vyrą...

## Apdovanojimai
* Oskaras (nominacija) – geriausias režisierius (Richard Brooks)
* Oskaras (nominacija) – geriausias scenarijus (Richard Brooks)
* Oskaras (nominacija) – geriausia spalvota kinematografija
* Auksinis gaublys (nominacija) – geriausias filmas
* Auksinis gaublys (nominacija) – perspektyviausia nauja aktorė (Marie Gomez)
* Laurel apdovanojimas – geriausia veiksmo drama
* Laurel apdovanojimas – geriausias aktorius (Lee Marvin)
Purvini herojai

**Purvini herojai** () – 1967 m. sukurta karinė drama, kurioje vieną pagrindinių vaidmenų atliko Daniela Bianchi, išgarsėjusi vaidmeniu juostoje „Iš Rusijos su meile“.

## Pagrindiniai aktoriai
: *Aktorius – vaidmuo*
* Frederi Stafford – Džo Mortimeris
* Daniela Bianchi – Kristina fon Keist
* John Ireland – kapitonas O‘Konoras
* Curd Jürgens – generolas Edvinas fon Keistas
* Michael Constantin – seržantas Rudolfas Petrovskis
* Helmut Schneider – SS generolas Hasleris

## Turinys

Olandija, 1945 m. pavasaris. Trejetas amerikiečių pabėga iš belaisvių stovyklos ir prisijungia prie antivokiško judėjimo. Tų tikslas – gauti slaptus vokiečių puolimo planus, padėsiančius sąjungininkams, o tuo pačiu pamėginti pasisavinti nacių aukso atsargas. Sužinoję, kad generolo fon Keisto žmona Kristina slepia savo žydišką kilmę, įkalba ją padėti vykdyti savo planą...
Anzelmas Armonas

**Anzelmas Armonas** (; g. 1937 m. spalio 27 d.) – TSRS KGB darbuotojas kontražvalgybininkas, generolas majoras, paskutinis LTSR KGB pirmininkas.

Gimė 1937 m. spalio 27 d. Vailabų kaime Raseinių rajone. 

* 1955-09-01 – 1960-03-23 – mokėsi Kauno politechnikos institute. 
* 1960-08-15 – 1961-08-01 – dirbo Klaipėdoje statybos treste meistru. 

* 1961-08-14 – 1962-08-29 – mokėsi mokykloje Nr. 302 Minske
* 1962-08-29 – 1967-11-29 – LTSR KGB Klaipėdos m. ir Lietuvos jūrų baseino 3-ojo poskyrio operatyvinis įgaliotinis
* 1967-11-29 – 1968-10-20 – LTSR KGB Klaipėdos m. ir Lietuvos jūrų baseino 1-ojo poskyrio operatyvinis įgaliotinis
* 1968-10-20 – 1969-12-03 – LTSR KGB Klaipėdos m. ir Lietuvos jūrų baseino 1-ojo poskyrio vyresnysis operatyvinis įgaliotinis
* 1969-12-03 – 1970-09-02 – LTSR KGB Klaipėdos m. ir Lietuvos jūrų baseino 3-ojo poskyrio viršininkas
* 1970-09-02 – 1988-05-07 – LTSR KGB Klaipėdos m. ir Lietuvos jūrų baseino viršininko pavaduotojas
* 1978-01-01 – aukštoji KGB mokykla (perkvalifikavimo 3 mėn. kursai)
* 1984-01-01 – aukštoji KGB mokykla (kvalifikacijos 1 mėn. kėlimo kursai prie KGB aukštosios mokyklos)
* 1988-05-07 – 1990-11-12 – LTSR KGB 2-osios valdybos viršininkas
* 1990-11-12 – 1991-08-29 – LTSR KGB kadrų skyriaus viršininkas
* 1990-11-12 – 1991-08-29 – LTSR KGB pirmininko pavaduotojas
* 1990-11-12 – LTSR KGB kolegijos narys
* 1991-08-29 – LTSR KGB pirmininkas

## Laipsniai
* 1961-01-19 – jaunesnysis leitenantas
* 1962-07-26 – leitenantas
* 1965-11-01 – kapitonas
* 1968-12-16 – majoras
* 1972-12-14 – papulkininkis
* 1975-04-30 – pulkininkas
* 1990-11-12 – generolas majoras

## Nuorodos
* Anzelmas Armonas, Jono. In: http://www.kgbveikla.lt
* АРМОНАС Ансельмас Ионович

|-
Airbus A340

**Airbus A340** ilgų nuotolių, plačiafiuzeliažis, keturmotoris keleivinis oro laineris, nuo 1991 iki 2011 m. gamintas Prancūzijos kompanijos „Airbus“. Lėktuvas buvo surenkamas Tulūzoje. Įprastinėje lėktuvo versijoje tilpdavo 375 keleiviai, o didžiausioje 600-ojoje versijoje – iki 440 keleivių. Lėktuvas gali skristi maksimaliu 12400–16700 km atstumu. A340 modelis yra panašus į A330, tačiau vietoj dviejų variklių turi keturis ir yra su trimis važiuoklės eilėmis.

## Lėktuvo versijos

### -300
Airbus A340 modelis buvo gaminamas 4 skirtingų versijų. Pirma 300 versija, pristatyta 1991 m., buvo 59,39 m ilgio. Versijos talpa – 295 keleiviai. Pirmosios šią versiją 1993 m. pradėjo naudoti avialinijos „Lufthansa“ ir „Air France“. Tai buvo populiariausia A340 versija – jos pagaminta 218 vienetų.

### -200
Vėlesnė A340 modelio versija buvo 200 – joje tilpo 261 keleivis, o ilgiausio skrydžio nuotolis buvo 13800 km arba 240 keleivių, ir nuskrendama 15000 km. Tai yra trumpiausia A340 versija (59,39 m) ir vienintelė, kurios ilgis trumpesnis už sparnų ilgį (60,30 m). Dėl šios priežasties, taip pat mažos talpos ir žymiai pagerintos 300 versijos šis modelis buvo nepopuliarus tarp pagrindinių pasaulio vežėjų. Iš viso 200 versijos modelių pagaminta 28 vienetai.

### -500
A340-500 versija pradėjus gaminti buvo toliausiai nuskristi galintis keleivinis laineris. 2002 m. gruodžio 3 d. pirmasis šios versijos lėktuvas buvo pristatytas „Emirates“ avialinijoms – aptarnauti pirmąjį šios bendrovės maršrutą į JAV (Dubajus–Niujorkas). Šios versijos lėktuvas 313 keleivių gali nuskraidinti 16020 km. Šis rekordas buvo išlaikytas iki 2006 m., kuomet pagrindinis konkurentas „Boeing“ išleido 777 versiją, galinčią nuskristi iki 17200 km. „Singapore Airlines“ priklausantis 500 versijos lėktuvas buvo pirmasis keleivinis lėktuvas, turintis specialią mirusiems žmonėms talpinti skirtą spintą. Iš viso „Airbus“ pagamino 34 A340-500 versijos lėktuvus.

### -600

Pagrindinis Boeing 747 konkurentas tapo A340-600 versija. Šios versijos lėktuvai gali talpinti 379 keleivius ir nuskristi 13900 km. Šis modelis talpina 25 procentais daugiau krovinio už 747 ir leidžia taikyti mažesnes kelionės kainas. Pirmasis A340-600 skrydis įvyko 2001 m. balandžio 23 d. 2002 m. komercinius skrydžius šiuo lėktuvu pradėjo „Virgin Atlantic“ kompanija. Iš viso 600 versijos modelių buvo pagaminta 97 vienetai.

Šis modelis buvo ilgiausias komercinis lėktuvas iki 2010 m. vasario, kuomet pirmąjį savo skrydį atliko naujas rekordininkas 76,3 m ilgio Boeing 747-8.

## Pagaminti modeliai

2013 m. duomenys

## Išnašos

## Nuorodos

* Oficialus Airbus tinklalapis ()